b'\n_START_ARTICLE_\nTazio Nuvolari\n_START_SECTION_\nKarriere\n_START_PARAGRAPH_\nNuvolari ble f\xc3\xb8dt i Castel d\'Ario, Mantova. Han var fjerde s\xc3\xb8nn av Arturo Nuvolari, en rik bonde og syklist, og hans kone, Elisa Zorzi._NEWLINE_Tazio fikk lisens for motorsykkelracing i 1915, da han var 23, men ble snart kalt inn i milit\xc3\xa6ret som sj\xc3\xa5f\xc3\xb8r da Italia gikk inn i 1. verdenskrig. I 1917 giftet han seg med Carolina Perina._NEWLINE_Karrieren startet med motorsykler, og han kj\xc3\xb8rte sitt f\xc3\xb8rste offisielle l\xc3\xb8p den 20. juni 1920. Hans f\xc3\xb8rste seier kom den 20. mars 1921 i Verona, og i samme periode hadde han ogs\xc3\xa5 suksess som bilf\xc3\xb8rer, blant annet bak rattet i Chiribirier mellom 1921 og 1924 og med seier i 1924 Circuito del Savio samt Circuito del Polesine samme \xc3\xa5r, i tillegg til en seier i 1924 Circuito di Tigullio bak rattet i en Bianchi._NEWLINE_I 1925 ble Nuvolari europamester i 350 cc klassen for motorsykler etter \xc3\xa5 ha vunnet det europeiske Grand Prix. I tillegg s\xc3\xa5 vinner han "Nations Grand Prix" fire ganger mellom 1925 og 1928 og p\xc3\xa5 Lario banen fem ganger mellom 1925 og 1930._NEWLINE_Nuvolari sluttet etter hvert \xc3\xa5 konkurrere p\xc3\xa5 motorsykkel og ble profesjonell bilf\xc3\xb8rer p\xc3\xa5 full tid. Kort tid etter m\xc3\xb8ter han Enzo Ferrari, som fortsatt var racerf\xc3\xb8rer og enda ikke hadde startet Ferrari. Nuvolari ble raskt popul\xc3\xa6r i Italia, hvor han ble kalt \xc2\xabIl campionissimo delle due ruote\xc2\xbb, \xc2\xabMesteren av to hjul\xc2\xbb. Den samme tittelen har senere blitt gitt til syklisten Fausto Coppi._NEWLINE_Tazio begynte snart \xc3\xa5 kj\xc3\xb8re Grand Prix-l\xc3\xb8p, og vant blant annet det prestisjefylte Targa Florio-l\xc3\xb8pet i 1931 og 1932, da han kj\xc3\xb8rte for Alfa Romeo i en Alfa Romeo 8C Monza. Etter den f\xc3\xb8rste seieren bestemte han seg for \xc3\xa5 kj\xc3\xb8re bil p\xc3\xa5 fulltid, og hans popularitet vokste raskt. Den kjente poeten Gabriele D\'Annunzio for\xc3\xa6rte ham p\xc3\xa5 denne tiden en liten, gyllen skilpadde, med teksten \xc2\xabTil den raskeste mannen i verden, fra det tregeste dyret\xc2\xbb. Nuvolari vant l\xc3\xb8p p\xc3\xa5 de fleste italienske baner, samt i Mille Miglia-l\xc3\xb8pet. I 1932 dominerte han Grand Prix-serien, og vant b\xc3\xa5de i Monaco, Frankrike og Italia._NEWLINE_Hans kanskje mest kjente seier var Tysklands Grand Prix 1935, da han bak rattet i en utdatert og lite konkurransedyktig Alfa Romeo P3 slo Tysklands egne Auto Union og Mercedes-Benz-modeller, som var langt bedre, foran blant andre Adolf Hitler, som sies \xc3\xa5 ha blitt rasende og nektet \xc3\xa5 ta Nuvolari i h\xc3\xa5nden etter l\xc3\xb8pet. Vertene for l\xc3\xb8pet var s\xc3\xa5 sikre p\xc3\xa5 tysk seier at de ikke engang hadde noe opptak av den italienske nasjonalsangen._NEWLINE_Nuvolari vant Mille Miglia i 1930 bak rattet i nok en Alfa Romeo. Han startet etter lagkamerat og rival Achille Varzi, og l\xc3\xa5 som andre mann i l\xc3\xb8pet med Varzi foran seg. I tidlige morgentimer, mens det fortsatt ikke var helt lyst, kj\xc3\xb8rte Nuvolari innp\xc3\xa5 Varzi med hovedlyktene av, slik at Varzi ikke kunne se ham i speilet, f\xc3\xb8r Nuvolari kj\xc3\xb8rte forbi p\xc3\xa5 de rette strekningene rett f\xc3\xb8r m\xc3\xa5l ved \xc3\xa5 kj\xc3\xb8re opp p\xc3\xa5 siden av Varzi f\xc3\xb8r han slo p\xc3\xa5 frontlyktene._NEWLINE_Nuvolari d\xc3\xb8de i august 1953. I 1996 oppkalte Alfa Romeo sin konseptbil Nuvola etter ham, og i 1998 ble han inntatt i International Motorsports Hall of Fame._NEWLINE_Femti \xc3\xa5r etter hans d\xc3\xb8d, i 2003, bygget Audi en konseptbil i hans minne, kalt Audi Nuvolari Quattro.'